Oficialusis leidinys 201 E , 18/08/2005 p. 0084 - 0089



P6_TA(2004)0062 Europos Vadovų Taryba (Briuselis, 2004 m. lapkričio 4- 5 d.) Europos Parlamento rezoliucija dėl 2004 m. lapkričio 4- 5 d. Briuselyje vykusio Europos Vadovų Tarybos susitikimo rezultatų Europos Parlamentas, - atsižvelgdamas į 2004 m. lapkričio 4- 5 d. Europos Vadovų Tarybos susitikimui pirmininkavusios valstybės išvadas (Tarybos dokumentas 14292/04), - atsižvelgdamas į Europos Vadovų Tarybos pranešimą ir Komisijos pareiškimą dėl 2004 m. lapkričio 4- 5 d. Europos Vadovų Tarybos susitikimo, - atsižvelgdamas į Hagos programą laisvės, saugumo ir teisingumo srityje, - atsižvelgdamas į Darbo tvarkos taisyklių 103 straipsnio 2 dalį, Pasiruošimas Lisabonos strategijos peržiūrai jos įgyvendinimo laikotarpiui įpusėjus ir aukšto lygio ekspertų grupės ataskaitai (Kok pranešimas) 1. džiaugiasi, kad Europos Vadovų Taryba patvirtino subalansuotos Lisabonos strategijos aktualumą ir svarbą bei jos ekonominę, socialinę ir aplinkosauginę dimensijas ir pabrėžia, kad ši pusiausvyra yra labai svarbi tiek Europos visuomenės vizijai, tiek ir bendram Europos konkurencingumui; ragina laikytis aukštų socialinių ir aplinkosauginių standartų; apgailestauja, kad, pasitelkus šią strategiją, iki šiol nebuvo pasiekta laukiamų rezultatų; 2. atkreipia dėmesį į Kok pranešimo išvadą, jog didžiausia kliūtis greičiau pasiekti Lisabonos strategijos tikslus buvo silpnas jos įgyvendinimas valstybėse narėse; ir ragina, atliekant Lisabonos strategijos peržiūrą jos įgyvendinimo laikotarpiui įpusėjus pagrindinį dėmesį skirti šiam klausimui ir pateikti atitinkamas rekomendacijas, įtraukiant Europos, nacionalines ir regionines valdžios institucijas; sutinka, kad reikia ieškoti veiksmingesnių priemonių įvertinti Lisabonos proceso pažangą; 3. pritaria pranešimo išvadai, kad Parlamentas turi aktyviau dalyvauti prižiūrint ir skatinant įgyvendinti Lisabonos darbotvarkę; patvirtina, kad Parlamentas plenarinės sesijos metu surengs išsamias diskusijas apie Lisabonos strategijos peržiūrą jos įgyvendinimo laikotarpiui įpusėjus; atkreipia dėmesį į Geresnio reglamentavimo darbotvarkę ir įsipareigoja kartu su Komisija ir Taryba dalyvauti teisėkūros procese šiuo klausimu; 4. mano, kad, norėdama pasiekti reikiamą ekonominį augimą, Europa turi sutelkti dėmesį į struktūrines reformas ir makroekonomius ES ir 25 vyriausybių veiksmus, įskaitant investicijas į žmogiškuosius išteklius, mokslinius tyrimus ir naujoves, ekonominės plėtros ir užimtumo skatinimą, nestatant į pavojų viešųjų finansų stabilumo ir tvarumo; 5. tiki, kad Europos Vadovų Taryba turėtų pabrėžti aplinkosauginę dimensiją ir ypač klimato kaitos prevenciją pagal Kioto protokolą ir pabrėžia būtinybę tvarios plėtros strategiją visiškai integruoti į Lisabonos strategiją; 6. apgailestauja, kad siekiant žiniomis pagrįstos ekonomikos, Taryba nesugebėjo susitarti dėl Bendrijos patento ir kad investicijos mokslinių tyrimų srityje nesiekia numatytų 3 proc. nuo BNP; 7. džiaugiasi, kad buvo pripažinta demografinių faktorių svarba ir prašo, kad veiksmai, kuriais siekiama kovoti su Europos gyventojų senėjimo padariniais, būtų laikomi politikos prioritetu; Laisvės, saugumo ir teisingumo erdvė: Hagos programa 8. atkreipia dėmesį į naujos daugiametės programos kitiems penkeriems metams patvirtinimą; 9. džiaugiasi Europos Vadovų Tarybos priimtu, istorinę reikšmę turinčiu sprendimu ne vėliau kaip iki 2005 m. balandžio 1 d. visose teisingumo ir vidaus reikalų srityse (IV antraštinė dalis), išskyrus legalią migraciją, pradėti taikyti balsavimą kvalifikuota dauguma ir bendro sprendimo procedūrą; primena, kad tai padės pasiekti seniai Europos Parlamento Tarpvyriausybinių konferencijų metu užsibrėžtą tikslą ir ragina Komisiją kuo išsamiau ir greičiau pradėti taikyti naujas, demokratiškas ir veiksmingas sprendimų priėmimo procedūras; 10. primena, kad EB sutarties 67 straipsnio 2 dalis įpareigoja Tarybą tą pačią dieną ir remiantis ta pačia procedūra, "pritaikyti" taisykles dėl Teisingumo Teismo jurisdikcijos šiais klausimais; 11. džiaugiasi, kad Hagos programoje pabrėžiamas pagrindinių teisių, minimalios procedūrinės apsaugos ir galimybės kreiptis į teismą užtikrinimas; apgailestauja dėl nuoseklumo ir išteklių trūkumo, susijusio su pagrindinių teisių apsaugos priemonėmis; 12. pabrėžia skubią būtinybę sumažinti nelegalios imigracijos srautus ir mano, kad tai pasiekti įmanoma tik pasitelkus nuoseklią ir išsamią Europos prieglobsčio suteikimo ir imigracijos politiką; atkreipia dėmesį į siekį pereiti į antrą Bendros Europos prieglobsčio suteikimo sistemos etapą, bet primena Europos Vadovų Tarybai, kad direktyva dėl prieglobsčio suteikimo tvarkos dar nėra priimta; 13. pabrėžia būtinybę pasiekti didelę ir esminę pažangą įgyvendinant nuoseklią Europos imigracijos politiką ir ragina imigracijos srityje priimti bendrą ir subalansuotą požiūrį, įskaitant konkrečius pasiūlymus, susijusius su keitimųsi geriausia imigrantų priėmimo, integravimo ir nediskriminavimo nacionaline patirtimi; taip pat pabrėžia, kad bendrą ES prieglobsčio suteikimo tvarką, pagrįstą aukštais įgyvendinimo standartais ir ES bei jos valstybių narių tarptautinių įsipareigojimų visapusišku pripažinimu, turi papildyti pagalba kilmės regionuose ir tranzitas; 14. pastebi, kad Taryba didelį dėmesį skiria laisvės, saugumo ir teisingumo erdvės plėtojimui,ypač po 2001 m. rugsėjo 11 d. teroristinių išpuolių JAV ir 2004 m. kovo 11 d. Madride, tačiau pabrėžia, kad reikia išlaikyti deramą pusiausvyrą tarp įstatymų vykdymo reikalavimų ir duomenų bei pagrindinių laisvių apsaugos; 15. pabrėžia, jog yra labai svarbu užtikrinti, kad naujoje finansinėje perspektyvoje laisvės, saugumo ir teisingumo erdvės plėtojimui būtų skirta pakankamai išteklių; pažymi, kad nesuteikus atitinkamo finansavimo, būtų neįmanoma vykdyti Hagos programoje numatytų priemonių; 16. džiaugiasi pirmininkaujančių Nyderlandų atstovų pareiškimu dėl skaidrumo principo, bet apgailestauja dėl nepakankamai stipraus Tarybos įsipareigojimo įgyvendinti šį principą savo teisėkūros darbo srityje iki kol bus ratifikuota Konstitucija; patvirtina, kad šis principas jau numatytas EB sutarties 207 straipnyje ir todėl toliau delsti nėra jokio pagrindo; 17. atsižvelgiant į tai, kad tinkamas valstybinio teisingumo sistemos veikimas svarbus žmonėms jų kasdieniame gyvenime ir, savo ruožtu, gerina vidaus rinkos tinkamą veikimą, pabrėžia, jog būtinybė pašalinti tarptautines kliūtis vykdant valstybinį teisingumą išlieka labai svarbi; reikalauja, kad gerbiant abipusio pripažinimo principą,būtų imtasi aiškių praktinių žingsnių siekiant sumažinti procedūrinius teisės sistemų skirtumus bei organizuoti teisinio mokymo programas ir pradėta svarstyti Europos teisėjų mokyklos įkūrimo galimybė; Informacija apie Europą 18. atkreipia dėmesį į išvadas dėl "informacijos apie Europą"; pripažindamas, kad individualios su ratifikavimu susijusios kampanijos išlieka valstybių narių atsakomybė, mano, kad sudaryti sąlygas Konstitucijai kuo greičiau įsigalioti yra bendra Europos Vadovų Tarybos atsakomybė ir todėl aktyvus vadovavimas Europos lygmeniu yra būtinas siekiant koordinuoti Konstitucijos ratifikavimo kampaniją; Irakas 19. išreiškia susirūpinimą dėl sunkumų, patirtų siekiant vėl užtikrinti saugumą ir tinkamas sąlygas pasiruošti laisviems bei teisingiems rinkimams, numatytiems 2005 m. sausio mėn., bei šalies rekonstrukciją, visiškai atkuriant jos suverenitetą;išreiškia susirūpinimą dėl civilių gyventojų aukų, nukentėjusių per šiuo metu vykstančias karines operacijas; 20. griežtai smerkia visus smurto veiksmus, teroristinius išpuolius ir įkaitų ėmimo veiksmus, kadangi dėl to nukentėjo daug civilių gyventojų, bei primena visų šalių įsipareigojimą paisyti JT Saugumo Tarybos rezoliucijos 1546 [1] ir laikytis tarptautinės teisės ir žmogaus teisių; 21. pritaria Europos Vadovų Tarybos deklaracijai dėl ES ir Irako santykių bei visapusiškai remia jos įsipareigojimą ir ryžtą padėti Irako rekonstrukcijai bei transformacijai siekiant tapti suverenia, nepriklausoma, saugia, vieninga, klestinčia ir demokratine valstybe partnere, bei jos integracijai į tarptautinę visuomenę; ypač džiaugiasi galimomis priemonėmis ir iniciatyvomis, numatytomis šiam tikslui pasiekti; 22. mano, kad konferencija, kuri įvyks 2004 m. lapkričio 23 d. Sharm el Sheikh mieste, bus pirmas žingsnis JT Saugumo Tarybos rezoliucijos 1546 ir tarptautinės teisės įgyvendinimo link; 23. reikalauja, kad pereinamosios Nacionalinės Asamblėjos rinkimuose dalyvautų kuo platesnio politinio spektro atstovai, kad šie rinkimai būtų laisvi bei teisingi ir tikisi, kad ES užtikrins paramą ruošiantis šiems rinkimams; 24. pritaria Irakui remti skiriamam finansiniam paketui, bet pastebi Tarybos nenuoseklumą tvirtinant naujas su Iraku susijusias programas ir politiką, kadangi Taryba nenurodo, ar lėšos bus skiriamos pasitelkiant lankstumo instrumentą; ir priimdamas griežtą požiūrį dėl papildomų 2005 m. ES biudžeto fondų; dar kartą patvirtina savo tvirtą poziciją, kad nauji fondai neturi būti sudaryti kitų išorės politikos prioritetų sąskaita; 25. apgailestauja, kad Taryba nesiėmė jokių priemonių dėl Tarptautinės atominės energijos agentūros (TATENA) įspėjimų apie gresiantį branduolinių ginklų platinimo pavojų ir ragina tarptautines pajėgas bei Irako pareinamąją vyriausybę nedelsiant suteikti Tarptautinei atominės energijos agentūrai nekliudomą prieigą prie visos Irako atominės įrangos, siekiant atlikti įvairiapusį vietovių ir galimo žmonių bei aplinkos užteršimo radioaktyviomis medžiagomis įvertinimą, ir visapusiškai informuoti Tarptautinę atominės energijos agentūrą apie bet kokią veiklą, susijusią su ankstesnėmis Irako atominės įrangos išdėstymo vietovėmis; 26. pritaria ES pasiūlymui dėl "integruotos policijos, teisinės valstybės ir civilinės administracijos užduoties", kurios tikslas - sustiprinti Irako policijos, teismų, penitenciarinius bei baudžiamųjų tyrimų gebėjimus ir ragina ES pirmininkaujančiąją valstybę aptarti su Irako pereinamąja vyriausybe jungtinės Irako ir tarptautinės komisijos dėl dingusių asmenų įsteigimą; Viduriniai Rytai 27. prisideda prie Europos Vadovų Tarybos pareikšto solidarumo su Palestinos tauta po prezidento J. Arafato mirties ir dar karta patvirtina, kad visiškai remia teisėtus Palestinos valdžios atstovus; 28. šiuo ypatingu momentu dar kartą aiškiai pareiškia, kad Artimųjų Rytų konfliktą galima išspręsti tik derantis dėl tvirto ir galutinio taikos susitarimo kaip nustatyta Taikos kelio plane be išankstinių sąlygų, pagrįsto dviejų demokratinių, nepriklausomų ir gyvybingų valstybių - Izraelio ir Palestinos - taikaus gyvavimo greta su saugiomis ir pripažintomis valstybių, kuriose taikiai galėtų gyventi krikščionys, musulmonai ir žydai, sienomis; 29. pareiškia savo pasitikėjimą Palestinos valdžios sugebėjimu užtikrinti gerą institucijų veiklą, surengti laisvus ir teisingus prezidento, teisės aktų leidybos institucijų ir vietos savivaldybių rinkimus bei kontroliuoti padėtį, siekdama užtikrinti įstatymų laikymąsi ir tvarką šio proceso eigoje; pareiškia, jog ES įsipareigoja padėti Palestinos valdžiai rengti rinkimus Palestinos teritorijose ir ragina Izraelį netrukdyti bei prisidėti prie rinkimų; 30. ypač remia Vyriausiojo įgaliotinio bendrai užsienio ir saugumo politikai (BUSP) pateiktiems ir Europos Vadovų Tarybos patvirtintiems praktiškiems patarimams dėl saugumo, reformų ir ES finansinės paramos siekiant atnaujinti ir iš naujo pradėti įgyvendinti Artimųjų Rytų taikos kelio planą; Sudanas 31. pritaria dideliam 2004 m. lapkričio 2 d. išvadose pareikštam Tarybos susirūpinimui dėl blogėjančios saugumo ir humanitarinės padėties Darfuro regione, kylančios dėl atsinaujinusio sukilėlių ir milicijos smurto bei Sudano valdančių grupuočių žiauraus ir prievartinio tautų perkėlimo šalies viduje; 32. labai ragina visas su konfliktu susijusias šalis nedelsiant nutraukti karines operacijas ir laikytis 2004 m. balandžio 8 d. N'Djamenos trumpųjų paliaubų susitarimo bei Jungtinių Tautų Saugumo Tarybos rezoliucijų 1556 [2] ir 1564 [3]; 33. ragina ES ir jos valstybes nares remti, o visas su konfliktu susijusias šalis visiškai bendradarbiauti su Jungtinių Tautų Tyrimo komitetu jam vykdant tyrimus dėl tarptautinės humanitarinės teisės ir žmogaus teisių pažeidimų, taip pat sudaryti jam sąlygas nustatyti, ar buvo vykdomas genocidas, ir nustatyti tokius pažeidimus padariusius asmenis; 34. sveikina, kad Europos Vadovų Taryba dar kartą patvirtino, jog remia Afrikos Sąjungos misiją Darfure ir ragina valstybes nares vykdyti įsipareigojimą teikti reikiamas žinias neatidėliotinai Afrikos Sąjungos misijos plėtrai; pabrėžia, jog tarptautinė bendrija, glaudžiai bendradarbiaudama su Afrikos Sąjunga, turi dėti daugiau pastangų siekdama užtikrinti civilių gyventojų apsaugą Darfure, kadangi toliau vykdomos nuolatinės žmogžudystės ir išprievartavimai;šiuo požiūriu siūlo, kad Afrikos Sąjunga, Jungtinės Tautos ir Europos Sąjunga kartu apsvarstytų galimybę pakviesti daugiau žmogaus teisių stebėtojų ir įsteigti tarptautinės policijos pajėgas; 35. ragina ES ir valstybes nares toliau teikti paramą vis dar vykdomam Abuja ir Naivasha taikos procesui siekiant išvengti, jog šalys virstų tuo, ką Jungtinių Tautų specialus įgaliotinis Sudane Jan Pronk apibūdino kaip "valstybę, kurioje viešpatauja anarchija, visiškai nepaisoma teisės ir tvarkos"; 36. džiaugiasi, kad Sudano vyriausybė, Teisingumo ir lygybės judėjimas ir Sudano išsilaisvinimo judėjimas/armija pasirašė protokolus dėl humanitarinės padėties Darfure gerinimo ir dėl saugumo Darfure didinimo; 37. ragina Jungtinių Tautų Saugumo Tarybą priimti sprendimą dėl pasaulinio ginklų embargo taikymo Sudanui ir pradėti taikyti tikslines sankcijas už didelius žmogaus teisių pažeidimus ir kitus nusikaltimus atsakingiems asmenims atsižvelgiant į neseniai pažeistus įsipareigojimus dėl trumpųjų paliaubų ir taikos proceso, bei užtikrinti, kad šių sankcijų taikymas nepaveiktų Sudano gyventojų; Iranas 38. remia Europos Sąjungos ir jos valstybių narių pastangas derėtis dėl susitarimo su Irano vyriausybe dėl jos branduolinės programos, pagrįstos skaidrumo principu ir atitinkančios tarptautinės atominės energijos agentūros normas; atkreipia dėmesį į neseniai Irano vyriausybės paskelbtą pareiškimą dėl urano sodrinimo programos sustabdymo; 39. tuo pačiu metu yra labai susirūpinęs dėl blogėjančios žmogaus teisių padėties šioje šalyje ir dar kartą patvirtina, kad tvirti ir ilgalaikiai bendradarbiavimo santykiai su Iranu, taip pat ir politiniu lygmenu, gali būti užmegzti tik pasiekus žymią pažangą bei pagerėjus dabartinei padėčiai; Ukraina 40. sutinka su Tarybos vertinimu, kad Ukraina yra svarbi kaimyninė šalis ir partnerė bei tuo pačiu metu apgailestauja dėl to, kad per 2004 m. spalio 31 d. įvykusį pirmąjį prezidento rinkimų turą nebuvo laikomasi tarptautinių demokratinių rinkimų normų, bei reiškia savo susirūpinimą dėl to; 41. todėl ragina Ukrainos vadovybę iki antrojo rinkimų turo panaikinti nurodytus trūkumus ir sudaryti reikiamas sąlygas laisviems ir teisingiems rinkimams, ypač užtikrinant, kad abu kandidatai vienodai galėtų naudotis valstybės žiniasklaidos priemonėmis; 42. ypač atkreipia dėmesį į Vyšgorodo miesto (Kijevo apskritis) mero A. Kimlač sulaikymą ir reikalauja, kad Ukrainos tarnybos jį nedelsiant paleistų; 43. yra padrąsintas gausaus dalyvavimo rinkimuose, taip pat didelio Ukrainos žmonių susidomėjimo prezidento rinkimais ir rimto požiūrio į juos, todėl, esant prielaidai, kad per antrąjį prezidento rinkimų turą bus laikomasi tarptautinių normų, ragina Tarybą ir Komisiją nedelsiant įdiegti veiksmų planą Ukrainai ir ypač atkreipti dėmesį bei suteikti pirmenybę pilietinės visuomenės institucijų vystymui; 44. jei Ukraina eis pažangia kryptimi demokratijos link, kreipsis į Komisiją ir valstybes nares viešai apsvarstyti Ukrainos partnerytės ir kaimynystės politiką, pripažįstant Ukrainos europinius siekius; Išoriniai ES laisvės, saugumo ir teisingumo politikos aspektai 45. pažymi Tarybos įsipareigojimą padėti trečiosioms šalims, ypač prieglobsčio ieškančiųjų ir migrantų kilmės bei tranzito šalims siekiant kovoti su nelegalia imigracija, gerinti migracijos valdymą ir suteikti pabėgėliams apsaugą; tačiau pažymi, kad šios priemonės neturėtų paveikti nei ES teikiamos vystymo paramos paskirstymo, nei besivystančioms šalims teikiamos ES paramos prioriteto, t. y. skurdo mažinimo, kaip nustatyta ES Konstitucijoje; ragina Komisiją ir Vyriausiąjį įgaliotinį užtikrinti, kad strategijoje dėl Europos Sąjungos laisvės, saugumo ir teisingumo politikos išorės aspektų, kuri turi būti pateikta iki 2005 m. pabaigos, būtų apsaugota, kad vystymo parama nebūtų naudojima politiniams tikslams; *** 46. įpareigoja Pirmininką perduoti šią rezoliuciją Tarybai, Komisijai, valstybių narių ir Bulgarijos bei Rumunijos parlamentams. [1] 2004 m. birželio 8 d. Jungtinių Tautų dokumentas S/RES/1546 (2004). [2] 2004 m. liepos 30 d. Jungtinių Tautų dokumentas S/RES/1556 (2004). [3] 2004 m. rugsėjo 18 d. Jungtinių Tautų dokumentas S/RES/1564 (2004). --------------------------------------------------